மூலவருக்குப் பின்னால் நவக்கிரகங்களும் ஒரே வரிசையில், ஒரே திசை பார்த்து வைத்தீசுவரருக்கு அடங்கியதாக அமைந்திருக்கின்றன. இத்தலம் செவ்வாய்க்கு உரிய தலமாக இருப்பதால், இங்கு செவ்வாய் தனிச்சிறப்பு பெற்றவராக இருக்கிறார். இதுபோன்று, இங்கு தெற்குப் பிரகாரத்தில் அறுபத்து மூவர், சப்த கன்னியர் சிலைகள் அமைக்கப்பட்டிருக்கின்றன. இதேபோன்று, இங்கு சடாயு குண்டம் (சடாயுவின் உடலுக்கு இராமன் தீ மூட்டிய இடம்) ஒன்றும் உள்ளது. இதன் மேல் இராமன், லக்குவன், வசிட்டர், விசுவாமித்திரர், சடாயு திருவுருவங்கள் இருக்கின்றன. இத்தலத்தில் சித்தாமிருதத் தீர்த்தம் மட்டுமின்றி, கோதண்டத் தீர்த்தம், வில்வ தீர்த்தம், கௌதம தீர்த்தம் முதலான பதினேழு தீர்த்தங்கள் உள்ளன.